始至雲安寄兵部韓侍郎中書白舍人二公近曾遠守故有屬焉
作者：劉禹錫
朝代：唐

paragraphs: 天外巴子國，山頭白帝城。
波清蜀[柹]盡，雲散楚臺傾。
迅瀨下哮吼，兩岸勢爭衡。
陰風鬼神過，暴雨蛟龍生。
硤斷見孤邑，江流照飛甍。
蠻軍擊嚴鼓，笮馬引雙旌。
望闕遙拜舞，分庭備將迎。
銅符一以合，文墨紛來縈。
暮色四山起，愁猿數處聲。
重關羣吏散，靜視寒燈明。
故人青霞意，飛舞集蓬瀛。
昔曾在池籞，應知魚鳥情。